Drie in een graf begraweArgieffoto Die Emfuleni-munisipaliteit sal ondersoek instel om te bepaal waarom drie mense bo-op mekaar in een graf by Evaton-begraafplaas in die Vaal begrawe is, het die Daily Sun berig. Klaas Mofomme, woordvoerder vir die munisipaliteit, het aan die koerant gesê die drie persone is in dieselfde graf begrawe sonder die eerste persoon se familie se medewete. Loni Xosho, inwoner van Sebokeng, het gesê sy het 13 jaar gelede ontdek dat ŉ vrou, wat nie verwant is aan haar familie nie, bo-op haar pa begrawe is. “Dit het in 2000 gebeur en hulle het intussen die vrou se dogter ook bo-op my pa begrawe.” Sy sê personeel by die Evaton-begraafplaas het ŉ dokument aan haar gewys wat aandui dat drie mense in die graf begrawe is. Sy probeer al die afgelope 10 jaar ŉ verduideliking kry. “Hulle bly vir my sê dat die mense wat destyds by die begraafplaas gewerk het, toe die teraardebestellings plaasgevind het, oorlede is,” het Xosho gesê. -SAPA